L-Arċisqof Charles Scicluna kkritika r-riforma fil-liġi tal-kannabis u staqsa jekk aħniex persważi li din hija l-aħjar ħaġa għaż-żgħażagħ. Huwa fisser li "biex taparsi nagħtu rikreazzjoni liż-żgħażagħ" se nkunu qed "nisqulhom il-velenu lill-moħħ." Mons. Scicluna qal dan waqt l-omelija fil-quddiesa li qaddes dalgħodu għall-festa ta' San Ġorġ Preca fl-awditorju tad-Dar Ġenerali tal-MUSEUM. Huwa rrefera għal San Ġorġ u kif dan ta ħajtu għaż-żgħażagħ. Qajjem mistoqsija dwar x'jgħid San Ġorġ Preca kieku jara ż-żgħażagħ tal-lum. L-appell tiegħu jkun biex nieħdu ħsiebhom u nagħtuhom tagħlim sabiħ, mhux okkażjonijiet ta' vizzju, spjega l-Arċisqof. Għalhekk staqsa jekk aħniex persważi li l-aħjar pass 'il quddiem huwa wieħed li jwassal biex "tifel żagħżugħ jgħid lil ommu, 'Dik tista' ma, qisek qed tixtri pakkett sigaretti, issa għandna l-liġi!'" Mons. Scicluna fisser li b'hekk se jiżdied il-gwaj fil-familji. Skontu, lill-għawġ inkunu qed niftħulu l-bieb beraħ u ngħidulu, "Għaddi, idħol, jekk jogħġbok – ħassar liż-żgħażagħ tagħna, dgħajfin forsi, jew impressjonati minn sħabhom, u l-ommijiet u l-missirijiet ma jistgħu jagħmlu xejn, għax legali." Il-fehma tal-Caritas, l-OASI u l-psikjatri "Proposta li tinnormalizza l-użu tal-kannabis tista' tolqot ħażin lis- soċjetà" Fil-fehma tal-Arċisqof, il-liġi f'Malta kif inhi hija tajba għax il-Qorti tgħin liż-żgħażagħ li jinqabdu bid-droga biex jaqtgħu l-vizzju u mhux jintbagħtu l-ħabs, iżda ġaladarba lil dak li jkun tgħidlu li 'kollox sew', skont l-Arċisqof tkun qed tisqi l-velenu lil moħħu. Irrefera għall-ordinazzjoni ta' erba' saċerdoti ġodda s-Sibt li għadda, u spjega kif qalilhom, "intom tridu tkunu mhux biss ħabbara tal-Evanġelju, imma intom stess tridu tkunu aħbar tajba, bħalma kien għall-poplu Malti u Għawdxi l-għażiż Dun Ġorġ." L-ordinazzjoni tas-Sibt li għadda "Fejn taraw ġerħa, kunu duwa u faraġ" – L-Arċisqof lill-4 saċerdoti ġodda "Kemm tkun ħaġa sabiħa li nifhmu 'l-paċi magħkom' meta ngħiduha lil xulxin" L-Arċisqof irrifletta wkoll fuq il-pandemija. Qal li lil San Ġorġ Preca missna nitolbuh jeħlisna mill-coronavirus b'wiċċ il-ġid, imma fl-istess waqt, nifhmu li rridu nirsistu flimkien, anke ma' pajjiżi oħra, biex neħilsu minn din il-burraxka. Semma kif il-Papa Franġisku lmenta li inutli l-pajjiżi għonja li għandhom il-mezzi jaħsbu li ħarġu mill-pandemija jekk il-pajjiżi l-fqar għadhom għaddejjin minnha, għax f'familja, inutli jfiq it-tifel il-kbir jekk iż-żgħir ikun għadu marid b'xi ħaġa tittieħed. Għalhekk, l-Arċisqof insista fuq il-ħtieġa li verament nieħdu ħsieb xulxin u naħfru lil xulxin. Semma kif San Ġorġ kien iħobb jipprietka fuq il-paċenzja – dik li tfisser anke li tissaporti l-kuntrarju ta' li temmen int mingħajr ma tagħmel frattarija. Żied jgħid, "Kemm tkun ħaġa sabiħa li nifhmu 'l-paċi magħkom' meta ngħiduha lil xulxin. Xi rridu nfissru? Ejjew nimxu flimkien, id f'id." Dwar San Ġorġ Preca Ġorġ Preca twieled il-Belt Valletta fl-1880 u miet f'Santa Venera fl-1962. Ta' 8 snin il-familja tiegħu marret toqgħod il-Ħamrun fejn għex il-parti l-kbira ta' ħajtu. Kien magħruf bħala saċerdot qrib ħafna ta' Alla. Fl-1907 flimkien ma' grupp ta' żgħażagħ fosthom Eugenio Borg waqqaf il-fergħa maskili tas-soċjetà tad-duttrina Nisranija, li mbagħad bdiet tissejjaħ MUSEUM. Fl-1910 flimkien ma' Ġannina Cutajar waqqaf il-fergħa tan-nisa. Fil-parroċċi nibtu ċentri ta' katekeżi. L-Arċisqof qal li għalkemm dawn naqsu, il-bżonn tat-tagħlim għadu magħna, għaliex wara kollox, kif kien jgħid Dun Ġorġ stess, "It-tagħlim hu l-għajn ta' kull ġid." Fl-2018 Ritratti: L-Arċisqof jinawgura l-istatwa ta' San Ġorġ Preca fis-Swatar